b'\n_START_ARTICLE_\nKelly Clarkson\n_START_SECTION_\nNuoruus\n_START_PARAGRAPH_\nClarkson syntyi 24. huhtikuuta 1982 Texasin osavaltion Fort Worthissa ja kasvoi samassa osavaltiossa sijaitsevassa Burlesonin pikkukaupungissa. _NEWLINE_H\xc3\xa4nen vanhempansa olivat englanninopettaja Jeanne Rose ja insin\xc3\xb6\xc3\xb6ri Stephen Michael Clarkson. Clarksonilla on sisko Alyssa ja veli Jason._NEWLINE_Clarksonin vanhemmat erosivat h\xc3\xa4nen ollessaan kuusivuotias. Clarkson j\xc3\xa4i asumaan Burlesoniin \xc3\xa4itins\xc3\xa4 Jeanne Rosen ja h\xc3\xa4nen uuden aviomiehens\xc3\xa4 Jimmy Taylorin luo. Clarksonin perheell\xc3\xa4 ei ollut paljon rahaa, ja avioeron j\xc3\xa4lkeen h\xc3\xa4nen \xc3\xa4itins\xc3\xa4 k\xc3\xa4rsi useista talousongelmista. Clarkson on my\xc3\xb6hemmin kertonut saaneensa k\xc3\xb6yh\xc3\xa4n lapsuutensa aikana apua musiikista ja sen teosta. H\xc3\xa4nen musiikillisia esikuviaan olivat muun muassa Pat Benatar, Mariah Carey, Sheryl Crow, Melissa Etheridge, Whitney Houston ja Joan Jett. _NEWLINE_Clarkson opiskeli Pauline Hughes Middle Schoolissa ja my\xc3\xb6hemmin Burleson High Schoolissa. Lapsuudessaan h\xc3\xa4n halusi tulla meribiologiksi, mutta muutti mielt\xc3\xa4\xc3\xa4n n\xc3\xa4hty\xc3\xa4\xc3\xa4n Steven Spielbergin elokuvan Tappajahai. Seitsem\xc3\xa4nnell\xc3\xa4 luokalla Clarksonin musiikinopettaja ehdotti h\xc3\xa4nelle liittymist\xc3\xa4 koulun kuoroon vaikututtuaan Clarksonin laulajankyvyist\xc3\xa4. Valmistuttuaan high schoolista Clarkson p\xc3\xa4\xc3\xa4tti j\xc3\xa4tt\xc3\xa4\xc3\xa4 collegen v\xc3\xa4liin ja l\xc3\xa4hte\xc3\xa4 Hollywoodiin luomaan uraa. _NEWLINE_Hollywoodissa Clarkson tuotti demon ja yritti saada itselleen levytyssopimusta, mutta ei menestynyt. H\xc3\xa4n oli extran roolissa er\xc3\xa4\xc3\xa4ss\xc3\xa4 televisiosarjan Sabrina, teininoita jaksossa, mutta ei saanut juuri muita rooleja. Asuntonsa ja tavaroidensa tuhouduttua tulipalossa Clarkson palasi Burlesoniin, miss\xc3\xa4 h\xc3\xa4n ty\xc3\xb6skenteli esimerkiksi elokuvateatterissa ja mainosti Red Bull -energiajuomaa. Juuri ennen osallistumistaan American Idoliin Clarkson ty\xc3\xb6skenteli cocktail-tarjoilijana.\n_START_SECTION_\nWorld Idol\n_START_PARAGRAPH_\nJoulukuussa 2003 Clarkson osallistui Lontoossa j\xc3\xa4rjestettyyn World Idol -kilpailuun. Clarksonia pidettiin yhten\xc3\xa4 ennakkosuosikeista, mutta lopulta kilpailun voitti Norjan Kurt Nilsen Clarksonin sijoittuessa toiseksi. Clarkson esitti kilpailussa Aretha Franklinin kappaleen "(You Make Me Feel Like) A Natural Woman".\n_START_SECTION_\n2003\xe2\x80\x932004: Thankful\n_START_PARAGRAPH_\nVoitettuaan American Idolin Clarkson teki levytyssopimuksen RCA:n kanssa. H\xc3\xa4nen ensimm\xc3\xa4inen julkaistu singlens\xc3\xa4 oli "A Moment Like This", joka myi julkaisuviikollaan l\xc3\xa4hes 250\xc2\xa0000 kappaletta ja nousi useiden listojen k\xc3\xa4rkeen. H\xc3\xa4nen ensimm\xc3\xa4inen albuminsa Thankful julkaistiin Pohjois-Amerikassa 15. huhtikuuta 2003. Albumi nousi Billboard 200 -listan k\xc3\xa4rkeen. Joulukuuhun 2003 menness\xc3\xa4 albumi oli myynyt Yhdysvalloissa kaksinkertaista platinaa ja yli kaksi miljoonaa kappaletta._NEWLINE_Toinen albumilta julkaistu single "Miss Independent" nousi listoille sek\xc3\xa4 Yhdysvalloissa ett\xc3\xa4 Kanadassa ja toi Clarksonille ensimm\xc3\xa4isen Grammy-ehdokkuuden. Albumin kolmas single "Low" nousi Kanadan Top 10 -listan sijalle kaksi, mutta ei p\xc3\xa4\xc3\xa4ssyt Yhdysvalloissa edes Top 40 -listalle. Viimeinen albumilta julkaistu single "The Trouble with Love Is " menestyi huonosti: sit\xc3\xa4 ei julkaistu Kanadassa, ja Yhdysvalloissa single p\xc3\xa4\xc3\xa4si vain listasijoitukselle #101. Vuoteen 2007 menness\xc3\xa4 Thankful-albumia on myyty maailmanlaajuisesti yli 4 miljoonaa kappaletta.\n_START_SECTION_\n2004\xe2\x80\x932006: Breakaway\n_START_PARAGRAPH_\nClarksonin toinen albumi Breakaway julkaistiin 30. marraskuuta 2004. Albumista ja silt\xc3\xa4 julkaistuista singleist\xc3\xa4 kuten "Because of You", "Behind These Hazel Eyes" ja "Since U Been Gone" tuli nopeasti hyvin suosittuja. Breakaway on Clarksonin myydyin albumi: se on myynyt hein\xc3\xa4kuuhun 2009 menness\xc3\xa4 pelk\xc3\xa4st\xc3\xa4\xc3\xa4n Yhdysvalloissa yli kuusi miljoonaa kappaletta. Albumi nousi useille listoille ymp\xc3\xa4ri maailman. Se pysyi esimerkiksi vuoden Billboard 200 -listalla top 20 -joukossa. Albumi toi Clarksonilla kaksi Grammy-palkintoa alkuvuodesta 2006.\n_START_SECTION_\n2007\xe2\x80\x932008: My December\n_START_PARAGRAPH_\nClarksonin kolmas studioalbumi My December julkaistiin Pohjois-Amerikassa 26. kes\xc3\xa4kuuta 2007. Clarkson alkoi kirjoittaa albumin kappaleita ollessaan kiertueella Euroopassa vuonna 2006. H\xc3\xa4n oli itse mukana albumin kaikkien kappaleiden kirjoittamisessa. Albumi oli Clarksonin edellisi\xc3\xa4 albumeja synkempi ja rock-tyylisempi. Sony BMG:n johtaja Clive Davis ei ollut tyytyv\xc3\xa4inen Clarksonin albumilla ottamaan tummempaan suuntaan ja huhun mukaan halusi h\xc3\xa4nen tekev\xc3\xa4n koko levyn uudelleen. Clarkson puolusti albumiaan ja onnistui saamaan sille levy-yhti\xc3\xb6n hyv\xc3\xa4ksynn\xc3\xa4n. H\xc3\xa4nen vastoink\xc3\xa4ymisens\xc3\xa4 kuitenkin jatkuivat, sill\xc3\xa4 v\xc3\xa4h\xc3\xa4isen lipunmyynnin takia h\xc3\xa4nen oli peruutettava albumin pohjalta suunnittelemansa kiertue. Yhdysvalloissa My December on myynyt yli 800\xc2\xa0000 kappaletta.\n_START_SECTION_\n2009\xe2\x80\x93nykyaika\xc2\xa0: All I Ever Wanted\n_START_PARAGRAPH_\nClarksonin nelj\xc3\xa4s ja viimeisin albumi All I Ever Wanted julkaistiin Yhdysvalloissa 10. maaliskuuta 2009. Se nousi Billboard 200 -listan k\xc3\xa4rkeen ja oli Thankfulin ohella toinen listan k\xc3\xa4rkeen noussut Clarksonin albumi. Yhdysvalloissa albumia on myyty marraskuuhun 2009 menness\xc3\xa4 739\xc2\xa0000 kappaletta. Albumilta julkaistu single "My Life Would Suck Without You" teki rajuimman nousun enn\xc3\xa4tyksen Billboard Hot 100 -listalla nousemalla sijalta 97 ensimm\xc3\xa4iselle sijalle noin viikon sis\xc3\xa4ll\xc3\xa4._NEWLINE_Clarkson kertoi MTV:n haastattelussa marraskuussa 2009 ty\xc3\xb6skentelev\xc3\xa4ns\xc3\xa4 uuden albumin parissa. H\xc3\xa4nen viides albuminsa, Stronger, julkaistaan 26. lokakuuta 2011. Albumin ensimm\xc3\xa4isen\xc3\xa4 singlen\xc3\xa4 julkaistaan kappale "Mr. Know It All" 30. elokuuta.'